C 15/36
DA
Den Europæiske Unions Tidende
12.1.2022
Onsdag den 19. maj 2021
27. opfordrer til, at der regelmæssigt gennemføres uafhængige revisioner med henblik på at undersøge, om de anvendte AI-applikationer og kontrolmekanismer er i overensstemmelse med specificerede kriterier, og til at sikre, at sådanne revisioner overvåges af en uafhængig myndighed med tilstrækkelige tilsynsbeføjelser; opfordrer til, at der indføres specifikke stresstests med henblik på at bidrage til og håndhæve overholdelsen;
28. bemærker fordelene og ulemperne ved AI i forbindelse med cybersikkerhed og dets potentiale i forhold til at bekæmpe cyberkriminalitet og understreger nødvendigheden af, at enhver form for AI-løsning er modstandsdygtig over for cyberangreb, samtidig med at de EU's grundlæggende rettigheder respekteres, navnlig beskyttelsen af personoplysninger og privatlivets fred; understreger vigtigheden af at overvåge, at AI anvendes på en sikker måde, og fremhæver nødvendigheden af, at den offentlige og den private sektor arbejder tæt sammen med henblik på at modvirke sårbarhed hos brugerne og imødegå de risici, som opstår i denne forbindelse; opfordrer Kommissionen til at vurdere behovet for bedre forebyggelse i forbindelse med cybersikkerhed og til at overveje nødvendigheden af at iværksætte afbødende foranstaltninger;
29. fremhæver, at covid-19-pandemikrisen kan betragtes som en prøveperiode for udvikling, udbredelse og brug af digitale og AI-relaterede teknologier inden for uddannelse og kultur, eksemplificeret ved de mange platforme for online-skoleundervisning og onlineværktøjer til kulturfremme, der anvendes i alle medlemsstaterne; opfordrer derfor Kommissionen til at danne sig et overblik over disse eksempler i forbindelse med sine overvejelser om en fælles EU-tilgang til øget anvendelse af sådanne teknologiske løsninger;
Uddannelse
30. minder om, at det er vigtigt at styrke de digitale færdigheder og opnå et høj niveau af medie- digital- og informationskompetence på EU-plan som en forudsætning for anvendelsen af AI på uddannelsesområdet; understreger i denne forbindelse behovet for at sikre de digitale og AI-relaterede kundskaber i hele EU, navnlig gennem udvikling af uddannelsesmuligheder for lærere; insisterer på, at brugen af AI-teknologier i skolerne bør bidrage til at mindske den sociale og regionale digitale kløft; glæder sig over Kommissionens ajourførte handlingsplan for digital uddannelse, som omhandler brugen af AI inden for uddannelse; opfordrer i denne forbindelse Kommissionen til at gøre digitale kapaciteter, mediekendskab og uddannelse og AI-relaterede færdigheder til prioriteterne i denne plan og samtidig øge bevidstheden om potentielle misbrug og funktionssvigt i AI; opfordrer i den forbindelse Kommissionen til især at fokusere på børn og unge i sårbare positioner, som har brug for særlig støtte på området for digital uddannelse; opfordrer indtrængende Kommissionen til seriøst at overveje initiativer vedrørende AI og robotteknologi inden for uddannelse i sine kommende lovgivningsforslag om AI; opfordrer indtrængende medlemsstaterne til at investere i digitalt udstyr i skoler og bruge EU-midler til dette formål;
31. gør opmærksom på, at brugen af AI i uddannelsessystemerne giver en bred vifte af muligheder, lejligheder og værktøjer til at gøre den mere innovativ, inklusiv, produktiv og stadig mere effektiv ved at indføre nye læringsmetoder, der er hurtige og personaliserede og centreret omkring de studerende; understreger dog, at eftersom det vil have indflydelse på uddannelse og social inklusion, bør det sikres, at sådanne værktøjer er tilgængelige for alle sociale grupper ved, at der skabes lige adgang til uddannelse og læring, så ingen lades i stikken, navnlig ikke personer med handicap;
32. understreger, at for at kunne anvende AI på en både kritisk og effektiv måde har borgerne som minimum brug for en basal forståelse af denne teknologi; opfordrer medlemsstaterne til at medtage bevidstgørelseskampagner om AI i deres indsats for digitale færdigheder; opfordrer Kommissionen og medlemsstaterne til at fremme planer for digitale færdigheder og diskussionsfora for at inddrage borgere, forældre og studerende i en demokratisk dialog med de offentlige myndigheder og interessenterne om udvikling, ibrugtagning og anvendelse af AI-teknologier i uddannelsessystemerne; understreger betydningen af at give pædagoger, undervisere m.fl. de rigtige værktøjer og den rigtige knowhow angående AI og dermed beslægtede teknologier med hensyn til, hvad de består i, hvordan de anvendes, og hvordan de bruges korrekt som værktøj og i overensstemmelse med lovgivningen, så man undgår krænkelser af intellektuelle ejendomsrettigheder; fremhæver navnlig betydningen af digitale færdigheder for mennesker, der arbejder inden for uddannelse, samt forbedring af undervisningen af ældre i digitale færdigheder i betragtning af, at de yngre generationer allerede har et grundlæggende begreb om disse teknologier, som de er vokset op med;
33. understreger, at det egentlige formål med AI i vores uddannelsessystemer bør være at gøre undervisningen så individualiseret som muligt ved at tilbyde de studerende personlige studieveje baseret på deres styrker og svagheder og give dem undervisningsmaterialer, der er skræddersyet til deres færdigheder, samtidig med at kvaliteten af undervisningen og integrationsprincippet i vores uddannelsessystemer bevares;